ไฟแนนซ์ทูเดย์
...งวดเข้ามาทุกทีกับมาตรการช่วยเหลือเอสเอ็มอี ที่กำลังกระอักพิษค่าจ้างขั้นต่ำวันละ 300 บาทของรัฐบาล น่าเห็นใจที่นโยบายนี้ถอยไม่ได้ ไปไม่เป็นแล้ว
8 ม.ค. 2556

...งวดเข้ามาทุกทีกับมาตรการช่วยเหลือเอสเอ็มอี ที่กำลังกระอักพิษค่าจ้างขั้นต่ำวันละ 300 บาทของรัฐบาล น่าเห็นใจที่นโยบายนี้ถอยไม่ได้ ไปไม่เป็นแล้ว 
ที่ว่าถอยไม่ได้ คือ รัฐบาลประกาศใช้นโยบายนำร่องไปแล้วกับ 7 จังหวัดเมื่อปีที่แล้ว ทำให้เงินเฟ้อพุ่งพรวดรวดเดียวเพิ่มขึ้นประมาณ 40% จากต้นทุนดัน ภาวะข้าวยากหมากแพงกระจายไปทั่วประเทศ 
ราคาสินค้าและบริการที่ปรับขึ้นไปนี้ มีแต่ขาขึ้น ไม่มีขาลง หากไม่ขึ้นค่าจ้างกับจังหวัดที่เหลือ ประชาชนคงจะต้องเดือดร้อนกับค่าครองชีพที่สูงเกินรายได้ แย่กันไปทั้งประเทศ 
ส่วนที่ว่าไปไม่เป็น ก็ผลกระทบจากต้นทุนดันกับธุรกิจเอสเอ็มอีที่จะเกิดขึ้น ตามที่มีการพยากรณ์ไว้ก่อนหน้า เริ่มสำแดงฤทธิ์ แค่เพียง 2 สัปดาห์ มีคนตกงานแล้ว 200 กว่าคน จะออกมาตรการอะไรมาช่วยเหลือ รัฐบาลก็อัดอั้นตันใจ ขยับไปไหนก็ยาก เพราะงบประมาณของประเทศมันขาดดุล 
...นี่เป็นโจทย์ใหญ่ที่ท้าทายความสามารถทีมเศรษฐกิจของรัฐบาล ที่มี กิตติรัตน์ ณ ระนอง รองนายกฯ และ รมว.คลัง เป็นหัวหน้าทีม ที่จะต้องหามาตรการแจ่มๆ มาช่วยเอสเอ็มอี เพราะแบบที่กั๊กๆ อย่างที่ให้สัมภาษณ์มาตลอด เอกชนบอกว่าไม่ได้ช่วยอะไร
...งานนี้บอกตรงๆ เดอะโต้ง กิตติรัตน์ คงไม่สามารถแก้ไขปัญหาคนเดียวได้ ต้องใช้วิธีการระดมสมองร่วมกับทีมที่ปรึกษานายกฯ ไม่แน่งานนี้อาจจะต้องถึงมือ ผู้มีบารมีนอกประเทศ ที่จะต้องเข้ามาโค้ชชิงอย่างใกล้ชิด ไม่อย่างนั้นงานนี้อาจจะเสียคะแนนนิยมหนัก ถ้าปล่อยให้เกิดการลอยแพแรงงานมากกว่าที่กำลังเผชิญอยู่ในขณะนี้ 
...ผลกระทบจากการขึ้นค่าจ้างนั้น เป็นเรื่องใหญ่ที่นายแบงก์ทั้งหลายตั้งแท่นรับมือไว้ล่วงหน้า หากช้าปล่อยให้ลูกหนี้กลายเป็นหนี้เสียจะเป็นเรื่องใหญ่ วันก่อน ช.ชดา ได้คุยกับ วรภัค ธันยาวงษ์ กรรมการผู้จัดการ ธนาคารกรุงไทย ก็บอกว่า ได้จับตาดูแลลูกค้าอย่างใกล้ชิด เขายืนยันว่าการยืดหนี้ให้ลูกค้าจะช่วยต่อลมหายใจลูกหนี้ได้
อันนี้ ช.ชดา ไม่แน่ใจ เพราะยืดหนี้ไปแต่ไม่มีออร์เดอร์ ขายของไม่ออก แถมเจอจ่ายค่าจ้างสูง สุดท้ายผู้ประกอบการก็ตายอยู่ดี จับตาประชุม ครม.วันนี้ รัฐบาลจะมีมาตรการใหม่อะไรมาช่วยเอกชน